Kommer oor verval van Bfn-erfenisgebou(Foto: Verskaf) Die Federasie vir Afrikaanse Kultuurvereniginge (FAK) en die Erfenisstigting (ES) het ’n beroep op die Vrystaatse provinsiale regering gedoen om geld te bewillig vir die herstel van die Presidensie in Bloemfontein. Dié historiese gebou van meer as 200 jaar oud is stadig maar seker aan’t verval weens ’n tekort aan gereelde instandhouding. Luidens ’n verklaring uitgereik deur die FAK is daar met inspeksie bevind dat daar die afgelope tien jaar omtrent geen instandhouding aan dié historiese gebou gedoen is nie. Daar kon ook geen erfenisbestuursplan of bateregister tot op hede opgespoor word nie. “Daar is gate in die plafonne, krake in die mure, opslagbome wat uit die geute groei aan die buitekant van die gebou, skade aan die houtvloere en skade aan artefakte soos kosbare Persiese tapyte,” lui die verklaring. Die FAK het in samewerking met die Vrystaatse kultuurgemeenskap, politieke partye en vriende van die Ou Presidensie beswaar gemaak teen die wanbestuur van historiese erfenisterreine. Die organisasies het die departement van sport, kuns en kultuur gevra om die skade aan die gebou voor die volgende reënseisoen te herstel. Dié het egter versuim om daadwerklik te reageer op die FAK en ES se versoeke. “Die FAK en ES het geen keuse gehad as om die departement langs ’n regsroete aan te por tot aksie nie.” Verteenwoordigers van die departement het Dinsdag ’n openbare vergadering belê, waartydens onderneem is om finansiering te probeer bewillig vir die eerste fase van die herstelwerk en ’n samewerkingsmemorandum vir al die rolspelers op te stel. Die FAK en ES het aangebied om te help met die herstel en skoonmaak van die Presidensie en terrein. Die datum van die volgende vergadering sal nog aangekondig word. Die eerste bewoner van die gebou was pres. JH Brand, wat tot sy dood in Julie 1888 daar gewoon het. Dit was gedurende hierdie tyd dat die Presidensie die middelpunt van die sosiale lewe in die stad was. Oudpres. FW Reitz (1888 tot 1895) en oudpres. MT Steyn (1896 tot 1900) het ook die Presidensie bewoon. Tydens pres. Steyn se verblyf is belangrike besoekers soos oudpres. Paul Kruger en sir Alfred Milner in die Presidensie ontvang. Ná die inname van Bloemfontein deur die Britse magte op 13 Maart 1900 het veldmaarskalk lord FS Roberts die woning gebruik en van 1901 tot 1910 was dit die Goewermentshuis, die woning van die goewerneur van die Oranjerivier-kolonie, sir HJ Goold-Adams.